|  |  |
| --- | --- |
| VEROHALLINTO | **LAUSUNTO** |
| Esikunta- ja oikeusyksikkö  PL 325 |  |
| 00052 VERO | 8.9.2016 |
|  |  |
|  |  |
| |  | | --- | | Sosiaali- ja terveysministeriö | | kirjaamo@stm.fi  esko.salo@stm.fi | | Viite / Diaarinumero  A56/00 00 01/2016  STM051:00/2016 |

**Luonnos hallituksen esitykseksi eduskunnalle laeiksi perustulokokeilusta ja tuloverolain 92 §:n väliaikaisesta muuttamisesta**

Sosiaali- ja terveysministeriö on pyytänyt Verohallinnolta lausuntoa luonnoksesta hallituksen esitykseksi laeiksi perustulokokeilusta ja tuloverolain 92 §:n muuttamisesta. Esityksen tavoitteena on toteuttaa pääministeri Juha Sipilän hallituksen ohjelman tavoitetta perustulokokeilun toteuttamisesta.

Perustulokokeilu toteutettaisiin vuosina 2017 ja 2018. Perustulo olisi saajalleen verovapaata tuloa. Pakollinen kokeilu koskisi kahtatuhatta tietyin ehdoin satunnaisesti valittavaa 25–58-vuotiasta Kelan työttömyysturvaetuuksia saavaa henkilöä. Perustulon maksava Kela tekisi poiminnan 12.12.2016. Kela ilmoittaisi kokeiluryhmään poimitut Verohallinnolle. Lait on tarkoitettu tulemaan voimaan 1.1.2017 ja olemaan voimassa 31.12.2018 saakka.

Verohallinto esittää lausuntonaan seuraavaa

**Yleistä**

Verohallinto on osallistunut esityksen valmisteluun arvioimalla valmistelussa selvitettyjen kokeilun vaihtoehtoisten toteuttamistapojen vaikutusta verotukseen ja verotuksen toimeenpanoon. Hallituksen esitysluonnoksessa ehdotettu perustulokokeilun verotusmalli on yksinkertainen, ymmärrettävä ja Verohallinnon näkemyksen mukaan kokonaisuutena toimeenpanokelpoinen esitetyllä aikataululla verovuoden 2017 verotuksesta alkaen.

**Perustulon verovapaus**

Hallituksen esitysluonnoksen mukaan perustulo säädettäisiin saajalleen verovapaaksi tuloksi TVL 92 §:ssä säännöksen väliaikaisena muutoksena. Verovapaus näkyisi kokeiluasiakkaalle siten, että perustuloa maksettaessa siitä ei koskaan toimitettaisi ennakonpidätystä. Ehdotetun 7 §:n mukaan perustulo peritään kuitenkin pois perustulon saajalle samalta ajalta maksettavasta säännöksessä mainituista työttömyysetuudesta, päivärahoista, kuntoutusetuuksista ja ansionmenetyskorvauksesta. Näistä etuuksista takaisinperinnän tekisi Kela tai työttömyyskassa.

Perustelujen mukaan edellä mainituista takaisinperittävistä etuuksista tehtäisiin ensin normaali ennakonpidätys ja saajalle maksettavasta esimerkiksi sairauspäivärahan nettomäärästä vähennettäisiin saajalle maksetun perustulon määrä. Ennakonpidätysprosenttien laskennan kannalta ehdotettu menettely käytännössä tarkoittaa sitä, että Verohallinnon järjestelmiin ei ole tältä osin tarpeen tehdä muutoksia, vaan ennakonpidätysprosentti lasketaan normaalisti päivärahaetuuden yms. bruttomäärälle.

Kokeiluun osallistuvien henkilöiden kannalta perustulo ei näyttäydy kokeiluun osallistuvalle verovapaana tulona, koska etuus, jonka perustulo korvaa, on saajalleen veronalaista tuloa siitä huolimatta, että se korvataan perustulolla. Tämän tulisi käydä ilmi hallituksen esityksen perusteluista, sillä tämä seikka voi aiheuttaa kokeiluasiakkaissa hämmennystä. Vaikeaselkoisuudestaan huolimatta esitetty malli on kokeilun kannustavuuden kannalta perusteltu, koska perustulon verovapaudesta hyötyvät eniten ne, jotka työllistyvät kokeilun aikana.

**Kansaneläkelaitoksen tiedonantovelvollisuus**

Ehdotetun 5 §:n 3 momentin mukaan Kansaneläkelaitos ilmoittaa kokeiluryhmään poimitut Verohallinnolle ja kunnille. Säännösehdotusta tulisi muokata siten, että ilmoitusvelvollisuus kattaisi myös kokeiluryhmässä tapahtuvat muutokset. Lisäys olisi tarpeen, sillä perustulon maksaminen voi lakata mm. ulkomaille muuton takia tai alkaa uudestaan.

Esityksessä ei ole arvioitu perustulona maksetun määrän käyttötarvetta Verohallinnon valvonnassa, kokeiluasiakkaiden palvelutapahtumissa ja kokeilun vaikutusten analysoinnissa. Jatkovalmistelussa tulisi selvittää, onko kokeiluun kuuluvien henkilöiden veroasioiden hoitamisen, verovalvonnan ja kokeilun vaikutusten arvioimisen kannalta tarpeen säätää Kansaneläkelaitokselle velvollisuus ilmoittaa Verohallinnolle vuosikohtaiset tiedot kokeiluun osallistuville henkilöille maksetun perustulon määrästä.

Ehdotetun lain 13 §:ssä viitattu työttömyysturvalain 13 luvun 6 §:n 1 momentti oikeuttaa oma-aloitteiseen tietojen luovuttamiseen mm. rikosten ja väärinkäytösten selvittämiseksi sekä muuta kertaluonteista valvontatointa varten. Verohallinnon näkemyksen mukaan hallituksen esityksellä tulisi tarkentaa sääntelyä salassa pidettävien tietojen ilmoittamisesta Verohallinnolle ja kunnille.

**Kansaneläkelaitoksen tiedonsaantioikeus**

Kansaneläkelaitoksen tietojensaantioikeudesta kokeilun seurantaa ja arviointia varten on ehdotettu säädettäväksi perustulokokeilusta annetun lain 19 §:ssä. Ehdotuksen mukaan Kansaneläkelaitoksella olisi oikeus saada seurantaa ja arviointia varten välttämättömät tiedot mm. valtion viranomaiselta kuten esimerkiksi Verohallinnolta. Ehdotetussa säännöksessä ei ole mainintaa tietojen luovuttamisen maksuttomuudesta, eikä oikeudesta saada tiedot salassapitosäännösten ja muiden tiedon saantia koskevien rajoitusten estämättä. Jos näin on tarkoitettu, Verohallinnon näkemyksen mukaan säännöstä tulisi täydentää tältä osin. Lisäksi säännöksestä tai sen perusteluista ei käy ilmi, mitä tarkoitetaan ’1 momentissa tarkoitetulla kokeilun arvioinnin toteuttajalla’.

Pääjohtaja Pekka Ruuhonen

Johtava asiantuntija Mia Keskinen